CELEX: 32019R1974
Language: et
Date: 2019-05-17 00:00:00
Title: Komisjoni delegeeritud määrus (EL) 2019/1974, 17. mai 2019, millega täiendatakse Euroopa Parlamendi ja nõukogu määrust (EL) nr 1295/2013, kehtestades täiendavad kvalitatiivsed ja kvantitatiivsed tulemusnäitajad

29.11.2019   
               
               
                  ET
               
               
                  Euroopa Liidu Teataja
               
               
                  L 308/1
               
            
         KOMISJONI DELEGEERITUD MÄÄRUS (EL) 2019/1974,
         17. mai 2019,
         millega täiendatakse Euroopa Parlamendi ja nõukogu määrust (EL) nr 1295/2013, kehtestades täiendavad kvalitatiivsed ja kvantitatiivsed tulemusnäitajad
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1295/2013, millega luuakse programm „Loov Euroopa“ (2014–2020) ning tunnistatakse kehtetuks otsused nr 1718/2006/EÜ, nr 1855/2006/EÜ ja nr 1041/2009/EÜ, (1) eriti selle artiklit 20,
         ning arvestades järgmist:
         
                     (1)
                  
                  
                     Määrus (EL) nr 1295/2013, millega loodi programm „Loov Euroopa“ (edaspidi „programm“), sisaldab erisätteid programmi järelevalve kohta ning loetelu näitajatest, mida tuleb programmi tulemuslikkuse mõõtmisel kasutada. Praeguse raamistiku puudused takistasid siiski programmi nõuetekohast järelevalvet.
                  
               
                     (2)
                  
                  
                     Mis puudutab programmi ülesehitust, siis määruse (EL) nr 1295/2013 artiklites 3 ja 4 loetletud üldisi ja erieesmärke kohaldatakse ühetaoliselt nii alaprogrammide kui ka sektoriülese tegevussuuna suhtes, samal ajal kui artiklis 9 osutatud alaprogrammi „MEDIA“ seitse prioriteeti ja artiklis 12 osutatud alaprogrammi „Kultuur“ kuus prioriteeti dubleerivad erieesmärke. Mõned prioriteedid viitavad programmi eesmärkidele, teised aga alaprogrammide või meetmete eesmärkidele. Seetõttu ei saa väljundeid otseselt seostada vahe- ja lõpptulemustega.
                  
               
                     (3)
                  
                  
                     Lisaks sellele ei võimalda määruse (EL) nr 1295/2013 artikli 18 lõikes 1 nimetatud näitajad põhjalikult jälgida programmi edenemist ja tulemusi võrreldes kavandatud eesmärkidega. Praegu on olemas väljund- ja tulemusnäitajad, kuid mõjunäitajateks võiks kvalifitseeruda vaid piiratud arv näitajaid. Lisaks on olemas turu üldise tulemuslikkuse hindamise näitajad, mida ei saa kasutada programmi tulemuslikkuse mõõtmiseks.
                  
               
                     (4)
                  
                  
                     Programmi tulemuslikkuse järelevalve raamistik on vaja põhjalikult läbi vaadata, võttes kasutusele täiendavad kvalitatiivsed ja kvantitatiivsed näitajad. Programmi välise vahehindamise käigus töötas komisjon välja programmi uued näitajad, võttes arvesse seniseid kogemusi programmi rakendamisel.
                  
               
                     (5)
                  
                  
                     Kavandatud näitajad peaksid moodustama raamistiku programmi eesmärkide saavutamisel tehtud edusammude mõõtmiseks. Uusi näitajaid tuleks kasutada nii programmi korrapäraseks järelevalveks kui ka lõpphindamiseks vastavalt määruse (EL) nr 1295/2013 artikli 18 lõikele 5.
                  
               
                     (6)
                  
                  
                     Programmi tulemuslikkust tuleks mõõta programmi tasandil, alaprogrammi tasandil ja üksikkava tasandil, mille jaoks kavandatavad uued näitajad on välja töötatud. See peaks andma kasulikku teavet programmi kultuuri- ja loomesektori kohta, samuti kultuuri- ja audiovisuaalsektori kohta seoses alaprogrammidega. Teisest küljest peaksid kavapõhised näitajad andma teavet konkreetsete alaprogrammide kavade rakendamise kohta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Lisaks määruse (EL) nr 1295/2013 artikli 18 lõike 1 punktis a osutatud üldiste eesmärkide näitajatele kohaldatakse ka järgmisi tulemusnäitajaid:
               
                           a)
                        
                        
                           programmiga kultuuri- ja loomesektoris loodud töökohtade arv;
                        
                     
                           b)
                        
                        
                           programmiga võimendatud kultuuri- ja loomesektori rahaline toetus rahastatavate projektide jaoks;
                        
                     
                           c)
                        
                        
                           nende inimeste arv, kes tutvuvad programmi abil loodud Euroopa kultuuri- ja loometeostega, sh võimaluse korral teistest riikidest pärit teostega;
                        
                     
                           d)
                        
                        
                           selliste audiovisuaalsektori ettevõtjate arv ja osakaal, kes teatavad paranenud turupositsioonist tänu alaprogrammi „MEDIA“ toetusele.
                        
                     
            
               2.   Lisaks määruse (EL) nr 1295/2013 artikli 18 lõike 1 punktis b osutatud erieesmärgi näitajatele kohaldatakse ka järgmisi tulemusnäitajaid:
               
                           a)
                        
                        
                           programmi toel loodud riikidevaheliste partnerluste arv ja ulatus, sh toetust saavate organisatsioonide päritoluriik;
                        
                     
                           b)
                        
                        
                           alaprogrammi „Kultuur“ toel riikidevaheliselt korraldatud kultuuri- ja loometegevuste arv;
                        
                     
                           c)
                        
                        
                           programmist toetatud selliste õppekogemustes ja -tegevustes osalejate arv, kes on parandanud oma pädevust ja suurendanud oma tööalast konkurentsivõimet (sh naiste osakaal);
                        
                     
                           d)
                        
                        
                           kvalitatiivsed tõendid programmi toetuse tõttu kunsti-, äri- ja tehnoloogiauuenduste valdkonnas aset leidnud edulugude kohta;
                        
                     
                           e)
                        
                        
                           selliste auhindade ja nominatsioonide loetelu, mis on antud peamiste rahvusvaheliste festivalide ja riiklike akadeemiate (sh Berlinale, Cannes, Oscarid, Euroopa filmiauhinnad) poolt alaprogrammist „MEDIA“ toetatud audiovisuaalteostele.
                        
                     
            
               3.   Lisaks määruse (EL) nr 1295/2013 artikli 18 lõike 1 punktis c osutatud erieesmärgi näitajatele kohaldatakse ka järgmisi tulemusnäitajaid:
               
                           a)
                        
                        
                           liidus programmi toel levitatavate liikmesriikides toodetud filmide vaatajate arv teistes liikmesriikides;
                        
                     
                           b)
                        
                        
                           teistest liikmesriikidest pärit filmide vaatajate osakaal liikmesriikides;
                        
                     
                           c)
                        
                        
                           liidu audiovisuaalteoste osakaal kinodes ja digitaalplatvormidel, mida programm toetab;
                        
                     
                           d)
                        
                        
                           nende muude liikmesriikide territooriumide keskmine arv, kus toetatud teoseid või filme ja telesaateid on levitatud;
                        
                     
                           e)
                        
                        
                           programmi toel välja töötatud ja loodud ühistoodete arv, sh eri partneritega loodud ühistoodete osakaal;
                        
                     
                           f)
                        
                        
                           alaprogrammist „MEDIA“ toetatavate selliste audiovisuaalteoste osakaal, mille lavastaja või stsenarist on naine.
                        
                     
            
               4.   Lisaks määruse (EL) nr 1295/2013 artikli 18 lõike 1 punktis d osutatud erieesmärgi näitajatele kohaldatakse ka järgmisi tulemusnäitajaid:
               
                           a)
                        
                        
                           selliste kunstnike, kultuuri- ja loovtöötajate ning tavakodanike arv, kelleni on otseselt ja kaudselt jõutud alaprogrammist „Kultuur“ toetatavate projektide kaudu;
                        
                     
                           b)
                        
                        
                           selliste toetatud projektide osaliste arv, kes annavad teada uutest või parematest turu- või kutsealastest võimalustest;
                        
                     
                           c)
                        
                        
                           selliste programmist toetatud projektide arv, mis on suunatud ebasoodsas olukorras olevatele rühmadele, muu hulgas sisserändaja taustaga inimestele, puuetega inimestele ja töötutele, eriti töötutele noortele;
                        
                     
                           d)
                        
                        
                           projektides osalevate organisatsioonide suurus (mikro-, väikesed, keskmise suurusega ja suured) (töötajate arv aastas ja aastakäive või aastabilanss);
                        
                     
                           e)
                        
                        
                           alaprogrammist „Kultuur“ toetatavate väikesemahuliste ja suuremahuliste koostööprojektide arv ja suhteline osakaal;
                        
                     
                           f)
                        
                        
                           nende kunstnike ning kultuuri- ja loovtöötajate arv, kes liiguvad tänu alaprogrammile „Kultuur“ väljaspool riigipiire, päritoluriigi ja soo kaupa;
                        
                     
                           g)
                        
                        
                           programmist toetatud kirjandustõlgete arv aastas;
                        
                     
                           h)
                        
                        
                           programmi toel vähemkasutatud keeltest tehtud tõlgete arv ja osakaal;
                        
                     
                           i)
                        
                        
                           programmi toel koostatud raamatute arv.
                        
                     
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 17. mai 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 347, 20.12.2013, lk 221.